CELEX: 62011CN0237
Language: el
Date: 2011-05-19 00:00:00
Title: Υπόθεση C-237/11: Προσφυγή της 19ης Μαΐου 2011 — Γαλλική Δημοκρατία κατά Ευρωπαϊκού Κοινοβουλίου

30.7.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 226/12
            
         Προσφυγή της 19ης Μαΐου 2011 — Γαλλική Δημοκρατία κατά Ευρωπαϊκού Κοινοβουλίου
   (Υπόθεση C-237/11)
   2011/C 226/24
   Γλώσσα διαδικασίας: η γαλλική
   
      Διάδικοι
   
   
      Προσφεύγουσα: Γαλλική Δημοκρατία (εκπρόσωποι: E. Belliard, G. de Bergues και A. Adam)
   
      Καθού: Ευρωπαϊκό Κοινοβούλιο
   
      Αιτήματα της προσφεύγουσας
   
   Η προσφεύγουσα ζητεί από το Δικαστήριο:
   
               —
            
            
               να ακυρώσει την απόφαση του Ευρωπαϊκού Κοινοβουλίου, της 9ης Μαρτίου 2011, σχετικά με το χρονοδιάγραμμα των περιόδων συνόδου του Κοινοβουλίου για το έτος 2012·
            
         
               —
            
            
               να καταδικάσει το Ευρωπαϊκό Κοινοβούλιο στα δικαστικά έξοδα.
            
         
      Λόγοι και κύρια επιχειρήματα
   
   Η προσφεύγουσα προβάλλει έναν μόνο λόγο προς στήριξη της προσφυγής της, ο οποίος αντλείται, αφενός, από παράβαση του πρωτοκόλλου αριθ. 6 για τον καθορισμό της έδρας των θεσμικών οργάνων και ορισμένων λοιπών οργάνων, οργανισμών και υπηρεσιών της Ευρωπαϊκής Ένωσης, προσαρτημένου στη ΣΕΕ και τη ΣΛΕΕ, και του πρωτοκόλλου αριθ. 3 σχετικά με τον καθορισμό της έδρας των θεσμικών οργάνων και ορισμένων λοιπών οργάνων, οργανισμών και υπηρεσιών της Ευρωπαϊκής Ένωσης, προσαρτωμένου στη Συνθήκη ΕΚΑΕ, και, αφετέρου, από μη τήρηση της αποφάσεως του Δικαστηρίου της 1ης Οκτωβρίου 1997, C-345/95, Γαλλία κατά Ευρωπαϊκού Κοινοβουλίου (Συλλογή 1997, σ. I-5235).
   Κατά τη Γαλλική Κυβέρνηση, προβλέποντας ότι δύο από τις δώδεκα περιόδους μηνιαίων συνόδων της ολομελείας που πρέπει να πραγματοποιούνται κάθε έτος στο Στρασβούργο θα μειωθούν από 4 σε 2 ημέρες και θα διεξαχθούν, το 2012, κατά τη διάρκεια της ίδιας εβδομάδας του μηνός Οκτωβρίου, το Ευρωπαϊκό Κοινοβούλιο επεδίωξε να περιγράψει τον κανόνα κατά τον οποίο οι δώδεκα περίοδοι μηνιαίων συνόδων της ολομελείας, συμπεριλαμβανομένης της συνόδου για τον προϋπολογισμό, πρέπει να πραγματοποιούνται στο Στρασβούργο. Η προσβαλλομένη απόφαση οδηγεί, στην πραγματικότητα, στην κατάργηση μιας από τις δώδεκα περιόδους μηνιαίων συνόδων της ολομελείας που πρέπει να πραγματοποιούνται κάθε έτος στο Στρασβούργο. Έτσι, κατά την προσφεύγουσα, η απόφαση αυτή έχει ως μόνο στόχο τη μείωση της διάρκειας παρουσίας των ευρωβουλευτών στην έδρα του Ευρωπαϊκού Κοινοβουλίου, χωρίς αυτό να επιβάλλεται από λόγους εσωτερικής οργανώσεως των εργασιών του εν λόγω θεσμικού οργάνου.